พระราชกฤษฎีกาพระราชกฤษฎีกาว่าด้วยการจัดซื้อที่ดินและอสังหาริมทรัพย์อย่างอื่นเพื่อสร้างสถานที่สำหรับทางรถไฟตอนสถานีบางซื่อ------------------ มีพระบรมราชโองการในพระบาทสมเด็จพระปรมินทรมหาประชาธิปกพระปกเกล้าเจ้าอยู่หัว ดำรัสเหนือเกล้า ฯให้ประกาศพระราชกฤษฎีกามาให้ทราบทั่วกันว่า ตามที่ได้ทรงพระกรุณาโปรดเกล้าฯ ให้ประกาศพระราชกฤษฎีกา ว่าด้วยการจัดซื้อที่ดินและอสังหาริมทรัพย์อย่างอื่นเพื่อสร้างทางรถไฟต่อสายรถไฟหลวงฝั่งตะวันออกและฝั่งตะวันตก ตอนที่ ๑ ตั้งแต่ทางรถไฟสายเหนือที่กิโลเมตร ๘.๕๐๐ ถึงแม่น้ำเจ้าพระยาฝั่งตะวันออก ลงวันที่ ๕ ตุลาคม พุทธศักราช ๒๔๖๓ซึ่งกรมรถไฟหลวงได้จัดซื้อไว้บ้างและได้ประกาศในราชกิจจานุเบกษาให้ปลดปล่อยให้เจ้าของครอบครองถือกรรมสิทธิไปตามเดิมเพื่อพ้นจากการบังคับซื้อไปบ้างบางรายนั้น บัดนี้ปรากฏว่าจำนวนที่ดินเท่าที่ได้จัดซื้อไว้แล้วที่ตำบลบางซื่อยังไม่พอกับความต้องการ ทรงพระราชดำริเห็นว่าสมควรจะให้กรมรถไฟหลวงจัดการซื้อเพิ่มเติมอีกเพื่อให้พอแก่การที่จะดำเนินการต่อไป โดยเหตุนี้จึ่งทรงพระกรุณาโปรดเกล้า ฯ ให้ประกาศพระราชกฤษฎีกานี้ไว้มีข้อความดั่งต่อไปนี้ มาตรา๑ พระราชกฤษฎีกานี้ให้เรียกว่าพระราชกฤษฎีกาว่าด้วยการจัดซื้อที่ดินและอสังหาริมทรัพย์ อย่างอื่นเพื่อสร้างสถานที่สำหรับทางรถไฟตอนสถานีบางซื่อพุทธศักราช๒๔๗๓ มาตรา๒ให้กรมรถไฟหลวงเป็นธุระในเรื่องจัดหาซื้อที่ดินและอสังหาริมทรัพย์ อย่างอื่นตามที่เห็นว่าจำเป็นเพื่อก่อสร้างสถานที่สำหรับทางรถไฟดั่งที่กล่าวมาแล้ว มาตรา๓ที่ดินและอสังหาริมทรัพย์อย่างอื่นและนามเจ้าของที่ดินที่จะต้องจัดซื้อนั้น มีระบุไว้ในบัญชีท้ายพระราชกฤษฎีกานี้และให้กรมรถไฟหลวงทำแผนที่แสดงเขตต์ที่ดินที่ต้องประสงค์กล่าวคือเส้นหมายและกำหนดเขตต์ที่ดินทุกรายที่ต้องการซื้อไว้หมดทั้งแปลงหรือแต่ส่วนใดส่วนหนึ่งติดไว้ในท้ายพระราชกฤษฎีกานี้ด้วย บัญชีรายชื่อเจ้าของที่ดินกับแผนที่แสดงเขตต์ที่จะต้องซื้อซึ่งติดไว้ท้ายพระราชกฤษฎีกานั้น ให้นับว่าเป็นส่วนหนึ่งแห่งพระราชกฤษฎีกานี้ มาตรา๔ให้กรมรถไฟหลวงคัดสำเนาบัญชีรายละเอียดที่มีอยู่ข้างท้ายพระราชกฤษฎีกานี้ โดยมีเจ้าหน้าที่รับรองพร้อมด้วยแผนที่มอบไว้ ณที่ทำการกรมรถไฟหลวง จังหวัดพระนคร ที่กระทรวงเกษตราธิการและที่หอทะเบียนที่ดินกับที่ที่ว่าการอำเภอซึ่งที่ดินหรืออสังหาริมทรัพย์อย่างอื่นที่ต้องการซื้อนั้นตั้งอยู่ บรรดาบุคคลผู้เกี่ยวข้องมีทางได้ทางเสียอยู่ในที่ดินที่จะต้องจัดซื้อนั้นอนุญาตให้ตรวจดูแผนที่ได้โดยไม่ต้องเสียค่าธรรมเนียม มาตรา๕ ตั้งแต่วันที่ได้ ออกประกาศพระราชกฤษฎีกานี้เป็นต้นไป ให้กรมการอำเภอในตำบลและจังหวัดซึ่งที่ดินและอสังหาริมทรัพย์อย่างอื่นที่ต้องจัดหาซื้อนั้นตั้งอยู่ออกโฆษณาให้ราษฎรทราบโดยปิดประกาศแจ้งความหรือโดยวิธีหนึ่งวิธีใดตามแต่ที่มีอำนาจจะทำได้ กรมการอำเภอพึงแจ้งให้ทราบทั่วกันว่าถ้าผู้หนึ่งผู้ใดจะอ้างตนว่ามีสิทธิหรือผลประโยชน์ในที่ดินและอสังหาริมทรัพย์อย่างอื่นอันจะต้องจัดซื้อไว้อย่างไรให้ผู้นั้นร้องขอต่อกรรมการจัดซื้อที่ดินภายในกำหนด ๑ เดือนนับแต่วันประกาศแจ้งความให้ทราบนั้น อนึ่งนับแต่วันที่ได้ออกประกาศพระราชกฤษฎีกานี้แล้วเจ้าพนักงานของกรมรถไฟหลวงหรือผู้มีหน้าที่เกี่ยวข้องแก่การนี้มีสิทธิที่จะเข้าไปในเขตต์ตามแผนที่ท้ายพระราชกฤษฎีกานี้ได้ทุกเมื่อแต่ให้พึงเข้าใจว่าผู้ซึ่งอยู่ในที่ดินโดยชอบด้วยกฎหมายและเป็นผู้เสียหายมีสิทธิที่จะได้รับค่าสินไหมทดแทนความเสียหายอันเกิดจากการที่เข้าไปนั้นโดยสมควร มาตรา๖จำเดิมแต่วันที่ได้ออกประกาศพระราชกฤษฎีกานี้ในหนังสือราชกิจจานุเบกษาเป็นต้นไปกรรมสิทธิที่ดินและอสังหาริมทรัพย์อย่างอื่น ซึ่งอยู่ในเขตต์พระราชกฤษฎีกานี้และวิธีจัดซื้อตลอดจนในเรื่องเงินค่าทำขวัญให้ปฏิบัติตามบทบังคับแห่งพระราชบัญญัติจัดวางการรถไฟและทางหลวง พุทธศักราช ๒๔๖๔ ส่วนที่ ๒ว่าด้วยการจัดซื้อที่ดินทุกประการ มาตรา๗เพื่อสะดวกแก่การจัดซื้อที่ดินและอสังหาริมทรัพย์อย่างอื่นและเพื่อจัดการตามที่จำเป็นเพื่อกำหนดและใช้เงินค่าทำขวัญทรงพระกรุณาโปรดเกล้า ฯ ตั้งให้๑. มหาอำมาตย์ตรี พระยาสุรเกษตร์โศภนอธิบดีกรมทะเบียนที่ดิน ๒. มหาอำมาตย์ตรี พระยาประชากิจกรจักร์ ผู้รักษาราชการจังหวัดพระนคร ๓. อำมาตย์ตรีหลวงประกอบยันตรกิจนายช่างภาคกรมรถไฟหลวงเป็นกรรมการจัดซื้อที่ดิน ประกาศมาณ วันที่ ๓๐ พฤษภาคม พุทธศักราช ๒๔๗๓ เป็นปีที่ ๖ ในรัชกาลปัจจุบัน[รก.๒๔๗๓/-/๗๗/๘ มิถุนายน ๒๔๗๓]